
Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.3. pasākuma "Katastrofu risku mazināšanas pasākumi" otrās projektu iesniegumu atlases kārtas īstenošanas noteikumi
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 2.1. prioritātes "Klimata pārmaiņu mazināšana un pielāgošanās klimata pārmaiņām" 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.3. pasākuma "Katastrofu risku mazināšanas pasākumi" otrās projektu iesniegumu atlases kārtu (turpmāk – pasākuma otrā kārta);
· 1.2. pasākuma otrās kārtas mērķi;
· 1.3. pasākuma otrajai kārtai pieejamo finansējumu;
· 1.4. prasības Eiropas Reģionālās attīstības fonda projekta iesniedzējam pasākuma otrās kārtas ietvaros;
· 1.5. pasākuma otrajā kārtā atbalstāmo darbību un izmaksu attiecināmības nosacījumus.
· 2. Pasākuma otrās kārtas mērķis ir veicināt tehniskās kapacitātes celšanu un uzlabot Valsts ugunsdzēsības un glābšanas dienesta kopējo reaģētspēju, iegādājoties specializētos ugunsdzēsības un glābšanas transportlīdzekļus, pārvietojamos konteinerus un aprīkojumu.
· 3. Pasākuma otrās kārtas mērķa grupa ir Latvijas iedzīvotāji, Iekšlietu ministrija un Valsts ugunsdzēsības un glābšanas dienests.
· 4. Eiropas Reģionālās attīstības fonda finansējumu pasākumam piešķir granta veidā.
· 5. Pasākuma otro kārtu īsteno ierobežotas projektu iesniegumu atlases veidā.
· 6. Pasākuma otrās kārtas ietvaros atbildīgās iestādes funkcijas pilda Iekšlietu ministrija.
· 7. Pasākuma otro kārtu īsteno līdz 2026. gada 31. decembrim, sasniedzot nacionālo rādītāju – iegādātas 390 specializēto ugunsdzēsības un glābšanas transportlīdzekļu, pārvietojamo konteineru un aprīkojuma vienības.
· 8. Pasākuma otrajai kārtai pieejamais kopējais attiecināmais finansējums ir 102 881 742 euro, tai skaitā valsts budžets, kas pārsniedz pasākuma otrajai kārtai pieejamo Eiropas Reģionālās attīstības fonda finansējumu, – 87 449 480 euro un valsts budžeta līdzfinansējums – 15 432 262 euro.
II. Prasības projekta iesniedzējam
· 9. Pasākuma otrajā kārtā paredzēts īstenot vienu projektu "Speciālo ugunsdzēsības un glābšanas transportlīdzekļu iegāde". Projekta iesniedzējs ir Valsts ugunsdzēsības un glābšanas dienests.
· 10. Projekta iesniedzējs, kas pēc projekta iesnieguma apstiprināšanas ir finansējuma saņēmējs (turpmāk – finansējuma saņēmējs), sagatavo projekta iesniegumu atbilstoši projektu iesniegumu atlases nolikumā noteiktajām prasībām, pievienojot projektam veikto izmaksu un ieguvumu analīzi, un iesniedz tos sadarbības iestādē, izmantojot Kohēzijas politikas fondu vadības informācijas sistēmu.
III. Atbalstāmās darbības un attiecināmās izmaksas
· 11. Projekta atbalstāmās darbības ietver Valsts ugunsdzēsības un glābšanas dienesta darbības nodrošināšanai nepieciešamo specializēto ugunsdzēsības un glābšanas transportlīdzekļu, pārvietojamo konteineru un aprīkojuma iegādi.
· 12. Projekta tiešās attiecināmās izmaksas ietver specializēto ugunsdzēsības un glābšanas transportlīdzekļu, pārvietojamo konteineru un aprīkojuma iegādes izmaksas, transportlīdzekļu pirmreizējās reģistrācijas izmaksas, kā arī izmaksas saistībā ar transportlīdzekļu un iekārtu reģistrēšanu par operatīvajiem transportlīdzekļiem un bīstamām iekārtām, piegādes izmaksas, pirmreizējās civiltiesiskās atbildības obligātās apdrošināšanas izmaksas un transportlīdzekļu pirmreizējās tehniskās apskates izmaksas.
· 13. Šo noteikumu 11. punktā minētās darbības tiek veiktas, izvēloties preču piegādātājus un pakalpojumu sniedzējus saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu procedūru.
· 14. Pievienotās vērtības nodokļa maksājumi, kas tiešā veidā saistīti ar projektu, uzskatāmi par attiecināmām izmaksām saskaņā ar Eiropas Parlamenta un Padomes (ES) 2021. gada 24. jūnija Regulas 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula Nr. 2021/1060), 64. panta 1. punkta "c" apakšpunktu, ja tie nav atgūstami saskaņā ar valsts normatīvajiem aktiem pievienotās vērtības nodokļa jomā.
IV. Projekta īstenošanas nosacījumi
· 15. Pasākuma otrās kārtas īstenošanas vieta ir Latvijas Republikas teritorija.
· 16. Projekta izmaksas ir attiecināmas no 2023. gada 24. maija.
· 17. Finansējuma saņēmējs nodrošina, ka pasākuma ietvaros plānotais atbalsts nepārklājas ar citos projektos piešķirto valsts un ārvalstu finanšu instrumentu atbalstu un neiestājas dubultā finansējuma risks.
· 18. Projekta iesniedzējam ir pienākums pirms pasākuma otrās projektu iesniegumu atlases kārtas izsludināšanas izstrādāt nosacījumus, kas paredz kārtību, kādā tiks nodrošināta interešu konflikta neesība, identificēti apstākļi, kuri izraisa vai var izraisīt interešu konfliktu vai kuri rada jebkāda veida apdraudējumu vai kaitējumu projekta īstenošanai, noteikti veicamie pasākumi un izstrādāti darbības plāni preventīvai novēršanai un gadījumiem, kad interešu konflikts, krāpšana, korupcija vai apdraudējums ir atklāts.
· 19. Finansējuma saņēmējs nodrošina, ka, pabeidzot projekta īstenošanu, projekta ietvaros iegādātās specializēto ugunsdzēsības un glābšanas transportlīdzekļu, pārvietojamo konteineru un aprīkojuma vienības atbilst apstiprinātajam projekta iesniegumam, ir parakstīti nodošanas un pieņemšanas akti par to piegādi un transportlīdzekļi ir reģistrēti kā operatīvie transportlīdzekļi.
· 20. Finansējuma saņēmējs uzkrāj datus par faktiski sasniegto šo noteikumu 7. punktā minēto rādītāju.
· 21. Finansējuma saņēmējs nodrošina projekta ietvaros sasniegto rezultātu ilgtspēju vismaz piecus gadus pēc noslēguma maksājuma veikšanas saskaņā ar regulas Nr.  2021/1060 65. pantu.
· 22. Finansējuma saņēmējam ir pienākums nodrošināt komunikācijas un vizuālās identitātes prasības saskaņā ar regulas Nr.  2021/1060 47. un 50. pantu un normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā.
· 23. (Svītrots)
· 24. (Svītrots)
· 25. (Svītrots)

